Publication: Magyar Közlöny
Issue: MK-2006-162 (Year: 2006, Number: 162)
Era: 2004-2010
Section: 11/ Nem rendelkezik a tervezet az 1994. évi XXIII. törvény alapján lefolytatott átvilágítási eljárásban keletkezett
Paragraph Index: 917

11/ Nem rendelkezik a tervezet az 1994. évi XXIII. törvény alapján lefolytatott átvilágítási eljárásban keletkezett iratok védelmérõl, és így a törvényben foglalt mentességet e törvény az iratok kutathatósága miatt nem biztosítja. 12/ Az egyértelmû jogalkalmazás érdekében célszerûnek tartanám, ha a 6. § (2) bekezdése rendszertanilag a törvény – általános megismerhetõségi szabályait tartalmazó – 3. §-ához, (2) bekezdésként kerülne. Összegzésképpen jelzem, hogy támogatom mindazon változtatási szándékokat, amelyek megkönnyítik a megfigyeltek és a harmadik személyek információs önrendelkezési jogának érvényesítését és a kutatók munkáját. Egyetértek azzal, hogy olyan szabályozás szülessen, amely az iratok szélesebb körû megismerhetõségét, a közéleti szerepet betöltõ személyek titkosszolgálati múltjának feltárását úgy biztosítja, hogy az ne járjon senki – több évtizeddel ezelõtti – magánéletére vonatkozó adatok feltárásával. Ugyanakkor le kell szögeznem, hogy a törvénymódosítás az adatvédelem alkotmányos elveinek több szempontból sem felel meg, súlyosan sérti egyesek személyes adatok védelméhez való jogát: – személyes adatok kezelését alkotmányosan elfogadható cél nélkül rendelne el a törvényjavaslat; – kényszerítõ ok nélkül kerülne sor súlyos jogkorlátozásra, amelynek szükségességét, arányosságát és alkalmasságát semmi nem bizonyítja; – a személyes adatok védelméhez fûzõdõ alkotmányos alapjog korlátozására kerülne sor az adatkezelés folyamatának szabályozása és minimális garanciák elõírása nélkül; – nincsenek pontosan meghatározva azok az adatfajták, amelyeket az érintettek vagy más személyek kezelhetnének; – a levéltárban található iratok hiányosak, pontatlanok, esetleg manipuláltak, így az adatvédelem adatminõségi követelményei is könnyen sérülhetnek, amely egy adott személyi körre (hálózati személyek, operatív kapcsolatok) vonatkozóan súlyos jogsérelem veszélyét hordozza magában.

Source: https://magyarkozlony.hu/hivatalos-lapok/ec916f1212be47f986b8ff66321f612f3f84249c/dokumentumok/354736539135994c9a11e9446269ab21e90b54b0/letoltes